Source: http://csm-suceava.ro/tir-cu-arcul/itemlist/tag/suceava?start=10
Timestamp: 2020-01-22 05:21:30+00:00

Document:
Afişez elemetele după tag: suceava
CSM Bucovina a reuşit menţinerea în Divizia Naţională
Grupările CSM Bucovina Suceava şi RCM Galaţi s-au întâlnit sâmbătă, pe stadionul Unirea, într-un meci decisiv pentru menţinerea în Divizia Naţională, joc contând pentru ultima etapă din play-out. Cu spectrul retrogradării în faţă, rugbiştii pregătiţi de Constantin Vlad au evoluat cu mare dăruire, instalându-se la cârma ostilităţilor încă din startul partidei. Ca urmare a superiorităţii evidente în grămadă, sucevenii s-au distanţat relativ repede pe tabela de marcaj graţie eseurilor semnate de Albu şi Oprea, cea din urmă încercare fiind transformată de Creţu. Oaspeţii n-au renunţat însă nici un moment la luptă şi au ripostat tot cu un eseu, venit pe fondul unei faze cursive, construită de linia de treisferturi. Scorul pauzei avea să fie însă 19-5 pentru gazde, deoarece Nichiforiuc şi-a trecut şi el numele pe lista marcatorilor, cu un eseu transformat de acelaşi Creţu.
Nemaiavând ce pierde, gălăţenii au ieşit şi mai motivaţi de la cabine şi au redus rapid din handicap, scorul devenind 19-10 în favoarea amfitrionilor. Dunărenii au forţat mai apoi în atacul cu toate liniile, sperând în răsturnarea situaţiei de pe tabela de marcaj. Sucevenii s-au apărat însă grupat, iar pe final, Ştefan Ştefăroi a risipit orice emoţie în privinţa echipei câştigătoare, izbutind să culce balonul în suprafaţa de ţintă adversă pe fondul unei frumoase acţiuni personale.
Aşadar CSM Bucovina s-a impus cu scorul de 24-10 în confruntarea cu RCM Galaţi, rezultat în urma căruia formația suceveană a acumulat 19 puncte și a terminat pe primul loc turneul play-out, asigurându-şi prezența în Divizia Națională și în sezonul 2014.
„Am comis mai multe de greșeli tehnice, dar sunt foarte mulțumit că am câștigat şi ne-am îndeplinit obiectivul. Îi felicit pe băieți și sper să ne descurcăm la fel de bine și anul viitor. Le mulțumesc tuturor celor care au fost alături de echipa noastră, începând cu Primăria și Consiliul Local și continuând cu Clubul Sportiv Municipal și toți prietenii rugbiului sucevean. Sezonul competițional 2013 nu s-a încheiat însă, pentru că mai avem de jucat în Cupa României” a declarat antrenorul Constantin Vlad.
Sucevenii au pierdut la Arad, dar au contestat un jucător de la gazde
În penultima etapă a turneului play-out din Divizia Națională de Rugby, echipa de seniori a CSM Suceava a pierdut pe terenul celor de la CSUAV Arad cu scorul de 10 – 26, după ce la pauză era condusă cu 19 – 7. Chiar dacă au pierdut acest meci în teren, la final sucevenii au făcut contestație, după ce un jucător de la gazde a evoluat deși nu era trecut pe foaia de arbitraj, caz ce va fi soluționat în cursul acestei săptămâni la Comisia de Disciplină a federației.
Fără mulți dintre jucătorii experimentați, sucevenii au început destul de slab meciul de la Arad și au încasat destul de rapid un eseu. Elevii lui Constantin Vlad au revenit în joc și Ștefan Ștefăroi a culcat mingea în terenul de țintă advers, iar Crețu a fructificat transformarea. Din păcate, doi dintre jucătorii importanți ai echipei, Palamariu și Constantineanu, s-au accidentat destul de repede, iar până la pauză gazdele s-au distanțat la 12 puncte, cu un joc foarte bun pe linia de 3 sferturi, profitând de lipsa placajelor din apărarea suceveană. În partea a doua, CSM Suceava a atacat mai mult și și-a creat multe situații de a marca, dar nu a reușit decât o singură lovitură de pedeapsă prin Crețu, scor final 10 – 26.
„Am început slab acest meci și am ratat multe placaje în apărare, ceea ce ne-a costat. În același timp am avut și multe situații de a marca, mai ales în partea a doua, dar nu am concretizat prin puncte. Ne-au lipsit mulți jucători importanți și asta s-a văzut în jocul nostru. Așteptăm să vedem ce răspuns primim după contestație, dar oricum trebuie să încheiem sezonul cu o victorie în fața propriilor suporteri”, a declarat antrenorul Constantin Vlad.
Sâmbătă, sucevenii vor încheia campionatul pe teren propriu, cu RCM Galați, într-un meci în care sunt obligați să câștige, dacă federația nu soluționa pozitiv contestația.
Echipa de rugby seniori a Clubului Sportiv Municipal Suceava continuă lupta pentru menținerea în Divizia Națională, cu cea de-a patra etapă din turneul play-out, în care va evolua pe terenul celor de la CS Năvodari. Elevii antrenorului Constantin Vlad merg la malul mării cu gândul la victorie și pentru a-și lua revanșa, după ce în meciul tur de la Suceava au pierdut în ultima fază a partidei, alegându-se doar cu punctul bonus defensiv. Din lotul cu care au câștigat etapa trecută la Galați vor lipsi doi jucători importanți din angrenajul echipei, Andrei Varvaroi, cel care organizează în acest weekend la Berchișești a doua ediție a Cupei „Viorel Lucaci” la rugby pentru copii și juniori, dar și Ovidiu Bursuc, sportiv ce nu poate efectua deplasarea.
În același timp, în echipă va reveni la Năvodari și unul din cei mai promițători jucători ai echipei, ce s-a integrat foarte bine și repede, Andrei Buiciuc, sportiv ce a fost în cantonament cu lotul național sub 19 ani a României.
„Vom face această deplasare cu un lot aproximativ asemănător cu cel de la Galați și sper să facem un rezultat bun, ce ne-ar scuti de emoții. În meciul tur am avut probleme de efectiv și asta s-a simțit mai ales pe final de joc. Deși nu au mai primit bani de o perioadă de vreme, mă bucur că jucătorii au înțeles situația grea prin care trecem au rămas uniți și au o atitudine foarte bună în teren”, a explicat antrenorul Constantin Vlad.
După turul turneului play-out, sucevenii ocupă prima poziție în clasament, la egalitate de puncte cu Aradul și mai au de disputat trei partide, cea de duminică de la Năvodari, la Arad și apoi pe teren propriu, cu Galațiul.
Campionatele Mondiale de Canotaj pentru juniori care au avut loc la sfârșitul săptămânii trecute în Bulgaria au prilejuit un succes de senzație pentru canotajul sucevean. Gianina Beleagă a cucerit titlul mondial cu echipajul de 8+1 al României, iar Ioana Vrânceanu a câștigat medalia de aur în proba de 4 vâsle, tot cu echipajul României.
Gianina Beleagă este sportiva Clubului Sportiv Municipal din Suceava și este pregătită de antrenorii Ioan Despa și Vasile Avrămia. Ioana Vrânceanu este sportivă la CSȘ “Nicu Gane” Fălticeni și este antrenată de soții Ana și Vasile Avrămia alături de Ioan Despa. De remarcat faptul că ambele sportive, Gianina Beleagă și Ioan Vrânceanu sunt și campioane europene în acest an cu aceleași echipaje cu care au câștigat și titlul mondial. Următoarea competiție pentru canotorii suceveni este Campionatul Național de la Orșova.
Sursa : www.svnews.ro
Cinci medalii la Naţionale pentru sportivii de la CSM Suceava
Sportivii de la CSM Suceava pregătiţi de antrenorul Ioan Despa s-au întors cu cinci medalii de la Campionatele Naţionale de Canotaj pentru seniori şi tineret disputate la sfârşitul săptămânii trecute la Timişoara, numărându-se printre protagoniştii competiţiei. Astfel, Gianina Beleagă a cucerit medalia de argint în proba de simplu vâsle, la categoria tineret. Aceeaşi Gianina Beleagă, în cuplu cu Marta Omania, s-a clasat pe locul al treilea în proba de dublu rame fără cârmaci, la categoria seniori. La băieţi, Alexandru Dănilă a urcat şi el pe cea de-a doua treaptă a podiumului de premiere în proba de simplu vâsle, categorie uşoară, pentru seniori. O altă medalie de bronz pentru CSM Suceava a fost cucerită de sportiva Marta Omania, în proba de simplu vâsle, categoria uşoară, rezervată senioarelor. În fine, echipajul sucevean de patru rame cu cârmaci, în componenţa Marius Ghica, Ionuţ Bratu, Sebastian Duduman, Alexandru Dănilă şi Laurenţiu Vodă s-a clasat pe locul secund, intrând în posesia medaliilor de bronz. Sursa : http://www.monitorulsv.ro
Echipa CSM Suceava luptă pentru locul 4 Tinerii hocheişti ai echipei sub 16 ani de la Clubul Sportiv Municipal Suceava au continuat în weekend competiţiile oficiale cu două meciuri în turneul play-out al Campionatului Naţional, rezervat sportivilor sub 16 ani, la Bucureşti, în compania echipei Huski. Dacă până acum, bucureştenii s-au impus în faţa sucevenilor la cele două turnee care au avut loc anul trecut, în primul meci de la Bucureşti, echipa CSM Suceava a arătat o altă faţă, în compania unei formaţii ce se antrenează pe gheaţă de la 1 septembrie, faţă de mijlocul lunii decembrie, când au început sucevenii. Deşi au avut multe eliminări, sportivii pregătiţi de antrenorii Constantin Curelaru, Cătălin Vasiliu şi Tonel Marcu au reuşit să deschidă scorul şi să conducă cu 2-0 după prima repriză şi 4-3 după al doilea act. În ultima repriză, pe fondul unui joc foarte echilibrat, gazdele au egalat în ultimele zece secunde, când au scos portarul şi au atacat cu şase jucători, trimiţând astfel meciul în prelungiri, acolo unde se aplică regula golului de aur. Nici una dintre echipe nu a înscris şi CSM Suceava s-a impus în final la loviturile de departajare cu scorul de 3-1 şi 7-5 la general. În meciul al doilea, jocul a fost la fel de echilibrat, dar istoria nu s-a mai repetat şi la scorul de 6-5 pentru gazde, sucevenii au forţat egalarea, dar au primit gol în ultimele secunde şi astfel s-a egalat situaţia la meciuri, ocupanta locului patru urmând să se stabilească peste trei săptămâni, la Galaţi, unde va avea loc meciul decisiv între CSM Suceava şi Huski Bucureşti. Antrenorul Cătălin Vasiliu a declarat: „Faţă de primele două turnee, sportivii noştri au jucat mult mai bine, în evoluţia lor cunoscându-se această lună, cât au avut parte de gheaţă. Cele două meciuri au fost foarte echilibrate şi diferite de întâlnirile anterioare, sportivii noştri demonstrând că au progresat şi sunt pe drumul cel bun. Cu Huski Bucureşti ne vom întâlni şi la Memorialul <Ştefan Tomovici>, pe 10 – 11 februarie, la Suceava, turneu la care aşteptăm şi alte echipe din ţară”. Echipa CSM Suceava s-a deplasat la Bucureşti cu un lot de 16 jucători din care au făcut parte: Bogdan Vasiliu, Andrei Afanasov, Octavian Simileac, Daniel Uruc, Radu Mihalache, Matei Nette, Alexandru Rusu, Dragoş Gavril, Rareş Dan, Andrei Andriev, George Lăcătuşu, Cristi Istrati, Gabriel Dănăilă, Adrian Gherghe, Marian Zaharia şi Adrian Postolache.
„Ioan Burlică s-a autodepăşit la aceste naţionale, învingându-l fără drept de apel pe principalul favorit la titlu, cel care a terminat al cincilea la europenele de juniori II. Până să câştige titlul de campion, Burlică a avut un parcurs perfect şi nu a pierdut nici un punct. Şi pentru noi a fost o surpriză această medalie de aur, deoarece la început ne gândeam la două medalii, dar nu şi la titlul de campion. Dan George Rotari putea să lupte pentru aur în finală, dar s-a oprit în semifinale, acolo unde a pierdut greu, chiar dacă lupta deşi avea entorsă la picior. O mobilizare foarte bună a avut-o pe saltea şi Cătălin Viţel, dovadă fiind şi medalia de argint pe care a câştigat-o la 50 de kilograme”, a declarat antrenorul sucevean, Andrei Bolohan.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM